stanford-oval/wikipedia huggingface dataset:
Luettelo Suomessa toimivista historianelävöitysryhmistä
Suomessa toimivat historianelävöitysryhmät > Raseborgs Medeltida Sällskap RAMS rf

Raseborgs Medeltida Sällskap RAMS rf on Raaseporin keskiaikamarkkinoita vuodesta 2006 järjestänyt kaksikielinen historianelävöitysseura.
Suomessa toimivat historianelävöitysryhmät > Finnhird

Finnhird on viikinki- ja keskiaikaa elävöittävä ryhmä, johon kuuluu ratsastajia, historiallisia miekkailijoita, elävöittäjiä ja jousiampujia. Yhdistys toimii Jyväskylässä.
Suomessa toimivat historianelävöitysryhmät > Medium Aevum Hollolense ry eli Hollolan keskiaikaseura

Medium Aevum Hollolense ry eli Hollolan keskiaikaseura on vuonna 1998 perustettu keskiajan elävöitysyhdistys, joka järjestää joka toinen vuosi Hollolan keskiaikatapahtuman.
Suomessa toimivat historianelävöitysryhmät > Kaarle Knuutinpojan jousiampujat ry

Kaarle Knuutinpojan jousiampujat ry on Turussa toimiva jousiampumiseen keskittynyt keskiajan historianelävöitysyhdistys.
Suomessa toimivat historianelävöitysryhmät > Alasin ry

Alasin ry on vuonna 2001 perustettu, epävirallisesti jo vuonna 1998 toimintansa aloittanut keskiajan historianelävöittämiseen ja siihen liittyvään liveroolipelaamiseen keskittynyt yhdistys. Yhdistyksen kotipaikka on Hämeenlinna.
Suomessa toimivat historianelävöitysryhmät > Elävä Keskiaika ry

Elävä Keskiaika ry on keskiajan, aikavälillä 1000-1400, maantieteellisesti Eurooppaa ja Arabiaa elävöittävä yhdistys.
Suomessa toimivat historianelävöitysryhmät > Turun Suurtorin keskiaika ry

Turun Suurtorin keskiaika ry on keskiajan elävöitysyhdistys, joka järjestää Turun keskiaikaisia markkinoita. Yhdistyksen tavoitteena on edistää keskiajan ja erityisesti Turun keskiaikaisen historian ja arkeologian sekä muinaistekniikan ja perinteisten käsityötaitojen tuntemusta, tunnettavuutta ja harrastusta. Yhdistys toimii linkkinä ja yhteistyön edistäjänä suuren yleisön, keskiajan historian ja historian elävöittämisen harrastajien sekä yhdistysten, museoiden ja tiedeyhteisön välillä.
Suomessa toimivat historianelävöitysryhmät > Hämeenlinnan keskiaikayhdistys ry

Hämeenlinnan keskiaikayhdistys ry on keskiajan elävöitysyhdistys, joka järjestää Hämeen keskiaikafestivaaleja.
Suomessa toimivat historianelävöitysryhmät > Ulvilan keskiaikaseura ry

Ulvilan keskiaikaseura ry on vuonna perustettu 2013 yhdistys, jonka tarkoituksena on koota Satakunnan alueella historian elävöittämistä harrastavat ihmiset yhteen. Ulvilan keskiaikaseuran jäsenet elävöittävät aikakausia rautakaudelta keskiajalle, eli noin vuosia 500–1500 jaa.
Suomessa toimivat historianelävöitysryhmät > Mustan virran keskiaikaseura ry

Mustan virran keskiaikaseura ry on vuonna 2013 perustetty savonlinnalainen keskiajan elävöitysyhdistys, joka järjestää keskiaika- ja muita tapahtumia Savonlinnassa.
Suomessa toimivat historianelävöitysryhmät > Aarnimetsän paronikunta eli Suomen keskiaikaseura ry

Suomen keskiaikaseura ry eli Aarnimetsän paronikunta on suomalainen keskiajan ja renessanssin harrastajien yhdistys. Seura on osa kansainvälistä historianelävöittäjien Society for Creative Anachronism -järjestöä. SCA tutkii keskiaikaa ja elävöittää romantisoitua kuvaa tästä aikakaudesta.
Suomessa toimivat historianelävöitysryhmät > Hukan pitäjä eli Keskiaikaseura Hukka ry

Hukan pitäjä eli Keskiaikaseura Hukka ry on Suomen keskiaikaseuran alayhdistys, jonka toiminta keskittyy pääkaupunkiseutuun ja ympäryskuntiin. Hukka ry. toimii Suomen keskiaikaseura ry:n kautta yhteistyssä kansainvälisen Society of Creative Anachronism (SCA)-yhdistyksen kanssa. Hukka ry:n keskeinen tarkoitus on edistää keskiajan ja renessanssin kulttuurien, käsitöiden ja taiteiden harrastusta ja tuntemusta, ja Hukassa harjoitetaan ja opetellaankin kaikkea sitä, mitä keskiajallakin tehtiin: käden taitoja kehräämisestä nahkatihin ja kirjamaalauksesta metallivaluun, taistelemista rottinkiasein, tanssia ja hyviä tapoja, lukemista ja tieteellistä tutkimusta.
Suomessa toimivat historianelävöitysryhmät > EMAC eli Equestrian Martial Arts Club

Equestrian Martial Arts Club on hevosilla käytävän historiallisen taistelun elävöitykseen keskittynyt ryhmä. Pääsijainti Pohjanmaan lisäksi toimintaa on Turun seudulla, ja yksittäisiä jäseniä ympäri Suomen.
Suomessa toimivat historianelävöitysryhmät > Rohan tallit

Rohan tallit on keskiaikaiseen taisteluratsastukseen ja turnajaisiin erikoistunut historianelävöitysryhmä. Yhdistys opettaa hevosen kanssa tehtäviä taistelutaitoja miekan, keihään, peitsen ja ratsujousen kanssa.
Suomessa toimivat historianelävöitysryhmät > ESRAJA eli Etelä-Suomen Ratsujousiampujat ry

Etelä-Suomen Ratsujousiampujat ry eli ESRAJA on yhdistys, jonka tarkoituksena on edistää ratsujousiammuntaa sekä muita ratsutaisteluun perustuvia lajeja Etelä-Suomen alueella. Yhdistys järjestää kursseja, kisoja ja viikoittaisia harjoituksia. ESRAJA kuuluu Suomen Ratsastusjousiampujain Liittoon (SRJL) ja sen kautta sekä World Horseback Archery Federationin (WHAF) että International Horseback Archery Associationin (IHAA) alaisuuteen.
Suomessa toimivat historianelävöitysryhmät > Historiallisen Ratsastuksen Seura

Historiallisen Ratsastuksen Seura edistää tietoutta ja käytäntöä historiallisista ratsastus- ja hevosmiestaidoista, alkaen vanhoista taisteluissa käytetyistä menetelmistä ja liikkeistä, working equitation -harjoitteista aina myöhäisbarokin klassiseen ratsastukseen asti. Seura toimii Rohan Tallien yhteydessä ja on Suomen Ratsastajainliitto ry:n alainen.
Suomessa toimivat historianelävöitysryhmät > WarusSeppäin kilta

WarusSeppäin kilta on Turussa toimiva, vuonna 1997 perustettu, keskiajan ja renessanssin historiallisten aseiden rekonstruointiin erikoistunut ryhmä, joka rekonstruoi myös historiallisia asetaitoja (historiallinen miekkailu). Killan lähtökohtaisena tavoitteena on tutkia ja lisätä tietoa ja taitoa keskiaikaisten ja varhaisen renessanssin aikaisten aseiden ja haarniskoiden valmistuksesta, varsinkin täällä pohjolassa käytettyjen osalta.
Suomessa toimivat historianelävöitysryhmät > Paksun Katariinan tykkisisarkunta

Paksun Katariinan tykkisisarkunta on vuonna 2009 perustettu pääkaupunkiseudulla toimiva pelkästään naisista koostuva myöhäiskeskiajan (1300–1400-luvut) historianelävöitysyhdistys. Yhdistys on rakentanut itselleen kaksi mustaruutitykkiä. Ensimmäinen on Paksu Katariina, jolta tykkisisarkunta otti nimensäkin, ja uudempi on Pitkä Barbara.
Suomessa toimivat historianelävöitysryhmät > Iloinen Joutsen ry

Iloinen Joutsen (engl. Merry Swan) on historianelävöitysryhmä, joka elävöittää suomalaisten eli Ruotsin Itämaassa asuvien käsityöläisten elämää 1300-luvun loppupuolella. Tavoitteena on tehdä tutuksi keskiajan arkielämää sekä erilaisia kädentaitoja ja ammatteja.
Suomessa toimivat historianelävöitysryhmät > Värjärikilta ry

Värjärikilta ry on luonnonvärjäreiden oma yhdistys, joka pyrkii toiminnallaan kokoamaan luonnonväreistä kiinnostuneita yhteisen värikkäästi porisevan padan äärelle.
Suomessa toimivat historianelävöitysryhmät > GARS eli Gustavus Adolphus Rex Sueciae

GARS on 1600-luvun alkupuolen ruotsalaista jalkaväkeä ja sotaleiriyhteisöä 30-vuotisessa sodassa elävöittävä ryhmä. Se tutkii aiheeseen liittyviä lähteitä ja niiden pohjalta valmistaa ja kokoaa itselleen elävöitysasut, harjoittelee miekkailua sekä keihäiden ja muskettien käyttöä muodostelmassa ja esiintyy historianelävöitysalan tapahtumissa niin Suomessa kuin ulkomaillakin. GARS on Harmaasusien alaryhmä.
Suomessa toimivat historianelävöitysryhmät > Uudenmaan karoliinit

Uudenmaan karoliinit on historianelävöitysseura, joka elävöittää Ruotsin kuninkaallisten karoliinien jalkaväkirykmenttiä vuosien 1700-1809 ajalta.
Suomessa toimivat historianelävöitysryhmät > Helsingin Wanha Waruswäci ia Caupungin Hywät Asuckat

Helsingin Wanha Waruswäci ia Caupungin Hywät Asuckat on 1700-luvun historiaa elävöittävä ryhmä. Se perustettiin Helsingissä 1997. Jäseniä on puolisen sataa ja joukko jakaantuu kutakuinkin tasan musketööreihin ja asukkaisiin. Musketöörijoukon eli Wanhan Waruswäen esikuvana on Helsingissä 1700-luvulla toiminut kaupunkilaiskaarti. Ruotsin suurvaltakauden romahdukseen päättyneen Suuren Pohjan sodan (1700-1721) jälkeen määrättiin kaupunkeihin perustettavaksi uudelleen porvariskaarteja. Niissä oli sekä jalkaväkeä että ratsuväkeä. Helsingissä on tietoja vuodelta 1724, jolloin kauppiaiden vanhin, Henrik Forsman, valittiin kaupunginkapteeniksi. Porvariston miespuolisen väestön kaikki kynnellekykenevät oli velvoitettu liittymään kaupungin jalkaväkeen, jolle 1740-luvulla päätettiin hankkia omat univormut.
Suomessa toimivat historianelävöitysryhmät > Rautpohjan tykkikerho

Rautpohjan tykkikerho on Jyväskylässä Rautpohjan tehtailla vuonna 1998 perustettu sotahistoriaa harrastava kerho. Sen toimintaan kuuluu omavalmisteisten mustaruutiaseiden valmistus ja historian elävöittäminen yleisötapahtumissa esiintyen ympäri Suomea ja Eurooppaa.
Kerhon sotilasasut ja mustaruutiaseet on valmistettu mahdollisimman tarkasti aikakauden mukaan 1700-luvun karoliinisotilaiden ajasta 1800-luvun Suomen sotaan.
Rautpohjan tykkikerho kuuluu tapahtumissa edustaessaan Savon prikaatin alaisuuteen.
Suomessa toimivat historianelävöitysryhmät > Société Helsinki - Helsingin Herraswäci ja Hywät Asuckat ry

Société Helsinki - Helsingin Herraswäci ja Hywät Asuckat ry on 1700-1910-lukujen historianelävöitysyhdistys, joka järjestää historianelävöitystapahtumia, käsityö- ja tanssipajoja pääasiassa eteläisen Suomen alueella. Yhdistys sai alkunsa vuonna 2018 kahden perustajan toiveesta lisätä edellä mainittujen aikakausien elävöitystä Suomessa. Virallinen yhdistys perustettiin 2020. Yhdistys ylläpitää 1700-1920-lukujen ompelupiiri -ryhmää Facebookissa.
Suomessa toimivat historianelävöitysryhmät > Ratsumieskilta ry

Ratsumieskilta ry on suomalaisia ratsuväkiperinteitä ylläpitävä yhdistys ja vapaaehtoinen maanpuolustusjärjestö. Sillä on paikallisia jaostoja: Helsingin Eskadroona, Joensuun Eskadroona, Keski-Suomen Eskadroona, Kouvolan Eskadroona, Lahden Eskadroona, Lappeenrannan Eskadroona, Lempäälän Seudun Eskadroona, Ratsukoulun Eskadroona ja Uudenmaan Eskadroona. Lempäälän Seudun Eskadroona on järjestänyt Tammelan Hakkapeliittatapahtumaa vuodesta 1997.
Suomessa toimivat historianelävöitysryhmät > Tampereen Seudun Ratsuväenkilta ry

Tampereen Seudun Ratsuväenkilta ry eli Hämeen Eskadroona on vuonna 1964 perustettu vapaaehtoinen maanpuolustusjärjestö, jonka päätehtävänä on pitää toiminnallisesti yllä suomalaisen ratsuväen ja hevosvetoisen tykistön perinteitä. Järjestö elävöittää entisajan suomalaista ratsuväkeä.
Suomessa toimivat historianelävöitysryhmät > C.O.W.S. eli Classic Old Western Society

Classic Old Western Society, lyhyemmin C.O.W.S., on 1800-luvun Yhdysvaltain historian elävöittämisyhdistys. Yhdistys pyrkii sisällyttämään toimintaansa kaiken mahdollisen vanhaan länteen liittyvän. Yhdistyksen tarkoituksena on edistää legendaarisen vanhan lännen historian, kulttuurin ja aseiden tuntemusta sekä perinteisten lännenaseiden keräily- ja ampumaharrastusta.
Suomessa toimivat historianelävöitysryhmät > Kevät 1918

Kevät 1918 on Suomen sisällissodan historiaa elävöittävä ryhmä.
Suomessa toimivat historianelävöitysryhmät > Etulinja

Etulinja on suomalainen, toisen maailmansodan historiaa elävöittävä ryhmä. Vuodet 1939–1945.
Suomessa toimivat historianelävöitysryhmät > Michael Gaißmair

Michael Gaißmair on toisen maailmansodan historiaa elävöittävä ryhmä.
Suomessa toimivat historianelävöitysryhmät > Raskas patteristo 1:n perinneyhdistys ry

Raskas patteristo 1:n perinneyhdistys ry. on vuonna 2015 perustettu suomalainen, toisen maailmansodan vuosien 1941–1944 raskasta tykkitoimintaa elävöittävä ryhmä.
Nuvsvågin kirkko

| Nuvsvågin kirkko Nuvsvåg kirke |
| --- | --- |
Sijainti:  Lappea, Norja
Kirkkokunta:  Norjan kirkko
Hiippakunta:  Nord-Hålogalandin hiippakunta
Rakentamisvuosi:  1961
Materiaali:  puu
Lisää rakennusartikkeleitaArkkitehtuurin teemasivulla
Nuvsvågin kirkko (norj. Nuvsvåg kirke) on Lappean kunnassa Norjassa sijaitseva puinen pitkäkirkko vuodelta 1961.
Aiheesta muualla

Kuvia tai muita tiedostoja aiheesta Nuvsvågin kirkko Wikimedia Commonsissa
E. A. Kranck

Ernst Albin Kranck (20. lokakuuta 1864 Heinola – 21. tammikuuta 1936 Helsinki) oli suomalainen arkkitehti, joka suunnitteli erityisesti sairaalarakennuksia.
Henkilöhistoria ja ammattiura

Kranckin vanhemmat olivat apteekkari Anders Kranck ja Fredrika Vilhelmina Hoffström. Kranck suoritti arkkitehdin opinnot Polyteknillisessä opistossa 1882-1887. Opiskeluaikana hän oli töissä Bruno Granholmin ja Carl Gustav Nyströmin toimistoissa. Hän valmistui arkkitehdiksi 1887. Kranck oli yleisten rakennusten ylihallituksen palveluksessa arkkitehtina 1887–1929 ja hän oli myös lyhyen aikaa Viipurin kaupungin arkkitehtina 1890–1891. Kranck toimi yleisten rakennusten ylihallituksen 1. sairaala-arkkitehtina 1899–1929. Hän asui 1896–1912 Tuusulassa senaattori Theodor Sederholmin entisessä Villa Salmela (Havulinna) huvilassa.
Kranck erikoistui sairaalarakennuksien suunnitteluun. Hän on laati muun muassa Nikkilän, Uudenkaupungin, Kellokosken ja Tammisaaren mielisairaalain rakennuspiirustukset sekä Kruununkylän, Kristiinankaupungin ja Muurolan keuhkotautiparantolain ja Seinäjoen lääninsairaalan rakennuspiirustukset. Hän laati myös Tampereen koulutalojen rakennuspiirustuksia. Kranck sai useita palkintoja piirustuskilpailuissa. Kranck kuului 1901-1905 Helsingin terveydenhoitolautakuntaan ja oli 1905 mielisairaanhoitoa järjestämään asetetun komitean jäsenenä sekä toimi puheenjohtajana Heinolaan perustettavaa köyhien lasten kasvatuslaitosta pohtineessa komiteassa 1914. Hän tuli vuonna 1925 maakunta-arkistoa järjestävän valtuuskunnan jäseneksi.
Kranck oli naimisissa  Alexandra Lisitzinin kanssa. Professori Ernst Håkan Kranck oli heidän poikansa.
Töitä

Pitkäniemen sairaalan rakennushankkeen yleissuunnitelma 1894–1895, laatijat arkkitehdit Sebastian Gripenberg, Magnus Schjerfbeck ja E. A. Kranck.
Lylynkadun kaksikerroksiset punatiiliset teollisuusrakennukset Viipurissa 1890-luvulla
Tampereen suomalainen yhteiskoulu 1901
Tuusulan kirkon korjaus 1903
Kakolan vankimielisairaala 1908, suunnittelijat arkkitehdit E. A. Kranck, S. Michailow
Kuopion lääninsairaalan sauna- ja pesutuparakennus 1910-luvulla
Nikkilän mielisairaala, yleissuunnitelma 1912, rakennukset 1914–1915
Kellokosken sairaalan päärakennuksen (ent. Kellokosken kartano) muutos sairaalakäyttöön 1915
Lounais-Suomen Piirimielisairashoitolan päärakennus, Uusikaupunki 1918.
Meilahden sairaala-alueen asemakaava 1919  (jäi toteuttamatta)
Savonlinnan yleisen sairaalan laajennus 1920-luvulla
Dragsvikin kasarmialueen länsiosan (tykistön alue) muutos sairaalakäyttöön (Tammiharjun piirimielisairaala) 1921-1924
Oulun lääninsairaalan talousrakennus 1923
Muurolan parantola 1925-1926
Valtionarkiston lisärakennus Helsinkiin Magnus Schjerfbeckin suunnitelman pohjalta 1928
Vaasan lääninsairaala (Seinäjoki) 1928-1931
Kellokosken sairaalan uusi sairaalarakennus "Uusitalo" 1930-1931
Tampereen suomalainen yhteiskoulu (nyk. Tampereen yhteiskoulun lukio, 1901).
Pakarock 2

| Pakarock 2 Esa Pakarinen |
| --- | --- | --- |

Studioalbumin tiedot
 Äänitetty : 1976 
 Studio : Finnlevy-studiot
 Julkaistu: 1976
 Formaatti: LP-levy (SFLP 9582)   C-kasetti (FDE 243)
 Tuottaja(t): Vexi Salmi
 Tyylilaji: rock
 Kesto: 27.09
 Levy-yhtiö: Finnlevy
 Levymerkki: Finnlevy
Esa Pakarisen muut studioalbumit
| Pakarock 1974 | Pakarock 2 1976 | Maailman paras levy 1977 |
Singlet albumilta Pakarock 2
 ”Hullu mies hullu” / ”Anssi kulta tanssi rock’n’roll” Julkaistu: 1976 (2055 073)
Pakarock 2 on suomalaislaulaja Esa Pakarisen seitsemäs studioalbumi vuodelta 1976. Albumi julkaistiin Finnlevy-merkin kautta C-kasettina sekä vinyylilevynä.
Albumi on Pakarisen toinen rocklevy ja on jatkoa vuonna 1974 julkaistulle Pakarock-levylle. Levyllä Pakarinen laulaa ulkomaalaisia rock-kappaleita suomeksi käännettynä. Vuonna 2011 julkaistu Meiltähän tämä käy! Kaikki levytykset 1951–1988 -kokoelma sisältää kaikki albumin kappaleet.
Kappaleet

Kaikkien kappaleiden suomenkieliset sanoitukset Vexi Salmi ja sovitukset Kalevi Nyqvist.
Kappaleet > A-puoli

R-O-C-K – 2.13 (alkup. ”R-O-C-K”, säv. & alkup. san. Haley – Keefer – Keefer)
Taivaan portilla – 2.17 (alkup. ”Halfway to Heaven”, säv. & alkup. san. M. Kalmanoff – A. Schroeder)
Te näätte kun... – 2.19 (alkup. ”Endless Sleep”, säv. & alkup. san. D. Nance – J. Reynolds)
Tahdon naida Armin – 2.27 (alkup. ”I’m Gonna Get Married”, säv. & alkup. san. Llogan – Price)
Vieläkin uudestaan – 1.58 (alkup. ”Over and Over”, säv. & alkup. san. R. Byrd)
Tolkuton tunne – 2.23 (alkup. ”Crazy Love”, säv. & alkup. san. P. Anka)
Kappaleet > B-puoli

Anssi kulta tanssi rock’n’roll – 2.28 (alkup. ”Rock’n’roll Ruby”, säv. & alkup. san. J. Cash)
Hän suussa sulaa – 2.29 (alkup. ”Poetry in Motion”, säv. & alkup. san. M. Anthony – P. Kaufman)
Hullu mies hullu – 2.16 (alkup. ”Crazy Man Crazy”, säv. & alkup. san. B. Haley)
Kelmeä kuu – 1.56 (alkup. ”By the Light of the Silvery Moon”, säv. Edwards, alkup. san. Madden)
Kiellä vaan – 2.13 (alkup. ”String Along”, säv. & alkup. san. B. Doyle – J. Duncan)
Uupi-tuupi – 2.11 (alkup. ”Ooby Dooby”, säv. & alkup. san. W. Moore – D. Penner)
Lähde:
Vuoden 2011 Meiltähän tämä käy! -kokoelman mukaan kappaleen ”Te näätte kun...” säv. ja alkup. san. Jody Reynolds.
Tekijät > Muusikot

Esa Pakarinen – laulu
Kalevi Nyqvist – kapellimestari
Veli-Pekka Bister ja Kalle Fält – taustalaulu (2, 5, 8)
Marjukka Riihimäki ja Irma Tapio – taustalaulu (2, 4-6, 8, 11)
Aaro Kurkela – harmonikka
Kaj Westerlund – piano, taustalaulu (1)
Antero Jakoila ja Heikki Laurila – kitarat
Martti Metsäketo – basso, taustalaulu (1, 2, 5, 8)
Ilpo Kallio – rummut (1, 2, 4, 6–9, 12)
Aarni Mustonen – rummut (3, 5, 10, 11)
Lähde:
Tekijät > Tuotanto

Finnlevy / Vexi Salmi – tuotanto
Antti Joki – äänitys (Finnlevy-studiot, Helsinki, 1976)
Topi Niiranen – kansi
Pekka Haraste – etukannen valokuva
Lähteet:
Tomáš Poletín

| Tomáš Poletín> Henkilötiedot |
| --- | --- |
Syntynyt: 30. huhtikuuta 2007 (ikä 17) Praha, Tšekki
Kansalaisuus:   Tšekki
Jääkiekkoilija
Pelipaikka:  vasen laitahyökkääjä
Maila:  vasen
Pituus:  185 cm
Paino:  89 kg
Seura
Seura:  Pelicans
Sarja:  SM-liiga
Pelinumero:  15
Pelaajaura
Pääsarjaura:  2024–
Tomáš Poletín (s. 30. huhtikuuta 2007 Praha, Tšekki) on tšekkiläinen jääkiekkoilija, joka edustaa SM-liigajoukkue Pelicansia. Hän on pelipaikaltaan vasen laitahyökkääjä.
Ura > Seuraura

Poletín on HC Slavia Prahan kasvatti. Hän voitti kaudella 2022–2023 seuran U17-joukkueen sisäisen piste- ja maalipörssin tehoilla 27+26=53, joilla Poletín jakoi Tšekin U17-sarjan maalipörssin toisen sijan HC Karlovy Varyn Vít Záhejskýn kanssa edellään HC České Budějovicen Matyáš Humeník sekä pistepörssin neljännen sijan HC České Budějovicen Alan Šimonin kanssa. Myös pudotuspeleissä hän oli Slavia Prahan paras pistemies ja maalintekijä tehoilla 6+3=9.
Kaudeksi 2023–2024 Poletín muutti vain 16-vuotiaana Suomeen ja siirtyi Pelicansin organisaatioon. Hän pelasi suurimman osan kaudestaan seuran U20-joukkueessa, mutta Poletín pelasi osan kaudestaan myös U18-joukkueessa. Kesäkuussa 2024 Poletín teki Pelicansin kanssa vuoden mittaisen SM-liigasopimuksen. Hän aloitti kauden 2024–2025 U20-joukkueessa. Poletín teki miesten pääsarjadebyyttinsä Mestarien liigan viidennellä kierroksella 9. lokakuuta 2024 vieraissa tšekkiläistä HC Pardubicea vastaan. Hänet merkittiin Pelicansin kakkosketjun oikeaan laitaan Patrik Carlssonin ja Lars Bryggmanin viereen. Poletín sai ottelussa jääaikaa 9.34 minuuttia ja hänelle merkittiin teholukema +1. SM-liigadebyyttinsä Poletín teki 19. lokakuuta 2024 vieraissa KooKoota vastaan. Hänet merkittiin Pelicansin nelosketjun vasempaan laitaan Konsta Hirvosen ja Adam Barešin viereen. Poletín sai ottelussa jääaikaa 9.23 minuuttia.
Ura > Maajoukkueura

| Mitalit> Maa:   Tšekki.Miesten jääkiekko.Hlinka Gretzky Cup  | Mitalit> Maa:   Tšekki.Miesten jääkiekko.Hlinka Gretzky Cup  | Mitalit> Maa:   Tšekki.Miesten jääkiekko.Hlinka Gretzky Cup  | Maa:   Tšekki> Miesten jääkiekko. |
| --- | --- | --- | --- |
|  Hopeaa | Edmonton 2024 | jääkiekko |  |
Poletín pelasi alle 18-vuotiaiden MM-kilpailuissa vuonna 2024 sekä Hlinka Gretzky Cupissa vuonna 2024, jolloin hän voitti hopeaa. Poletín pelasi myös World U-17 Hockey Challengessa vuonna 2023. Yhteensä hän on pelannut 60 poikien maaottelua.
Muuta

Poletínin pikkuveli František pelaa maalivahtina Pelicansin U20- ja U18-joukkueissa. Heidän isoveljensä Michal Poletín pelasi omalla urallaan hyökkääjänä pudotuspelit mukaan lukien yhteensä 446 ottelua Tšekin Extraligassa.
Michael Fassbender

| Michael Fassbender |
| --- | --- |
 Michael Fassbender San Diegon Comic-Conissa 2015.
Henkilötiedot
Syntynyt: 2. huhtikuuta 1977 (ikä 47) Heidelberg, Baden-Württemberg, Saksa
Puoliso:  Alicia Vikander (vih. 2017)
Näyttelijä
Aktiivisena:  2001–
Merkittävät roolit:   Kunniattomat paskiaiset  X-Men  Shame  Prometheus  12 Years a Slave  Steve Jobs 
Aiheesta muualla
www.michaelfassbender.org
IMDb
Elonet
Michael Fassbender (s. 2. huhtikuuta 1977 Heidelberg, Baden-Württemberg) on saksalais-irlantilainen näyttelijä. Hänet tunnetaan muun muassa rooleistaan elokuvissa Kunniattomat paskiaiset (2009), Prometheus (2012), 12 Years a Slave (2013) ja Steve Jobs (2015), josta hän sai Oscar-ehdokkuuden parhaasta miespääosasta. Lisäksi hän on näytellyt X-Men-elokuvasarjassa Magnetoa vuodesta 2011 lähtien.
Fassbender aloitti kilpailemisen autourheilussa vuonna 2017.[lähde? ]
Yksityiselämä

Fassbender syntyi Heidelbergissä silloisessa Länsi-Saksassa. Hänen äitinsä on pohjoisirlantilainen ja isänsä saksalainen. Fassbenderin ollessa kaksivuotias perhe muutti Irlantiin, jossa he pitivät arvostettua ravintolaa. 19-vuotiaana Fassbender muutti opiskelemaan Lontooseen.
Fassbender on naimisissa ruotsalaisen näyttelijän Alicia Vikanderin kanssa.
Ura

Fassbender aloitti uransa teatterissa vuonna 1994. Vuonna 2001 hän teki televisiodebyyttinsä sarjassa Taistelutoverit. Hänen ensimmäinen elokuvaroolinsa oli vuonna 2007 fantasiaelokuvassa 300. Hän on näytellyt muun muassa elokuvissa Hunger (2008), Fish Tank (2009), Kunniattomat paskiaiset (2009), X-Men: First Class (2011), Shame (2011), Prometheus (2012),  12 Years a Slave (2013) ja Tappaja (2023).